Temeljem članka 48. stavak 4. Zakona o predškolskom odgoju i obrazovanju (“Narodne novine“ br. 10/97, 107/07, 94/13 i 98/19) i članka 34. Statuta Općine Dragalić („Službeni glasnik“ br. 3/18 i 4/21) OPĆINSKO VIJEĆE OPĆINE DRAGALIĆ na 2. sjednici održanoj 20.08.2021. godine, donijelo je

**ODLUKU**

**o mjerilima za utvrđivanje cijene usluga Dječjeg vrtića „Žabica“ Dragalić**

Članak 1.

(1) Ovom Odlukom utvrđuju se mjerila za određivanje cijene usluga koje se pružaju u Dječjem vrtiću Nova Gradiška, Podružnici u Dragaliću, vrtiću „Žabica“ (u daljnjem tekstu: vrtić), a naplaćuje se od roditelja odnosno korisnika usluga.

(2) Odredbe ove Odluke na odgovarajući se način primjenjuju i na skrbnike djece koja pohađaju vrtić.

Članak 2.

(1) Vrtić obavlja usluge predškolskog odgoja i obrazovanja te skrbi o djeci rane i predškolske dobi (u daljnjem tekstu: predškolski odgoj) ostvarivanjem sljedećih programa:

- redovitog programa njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi (u daljnjem tekstu: redoviti program)

- program predškole.

(2) Redoviti program i program predškole ove Odluke provode se u trajanju i prema rasporedu utvrđenom godišnjim planom i programom rada vrtića.

Članak 3.

(1) Program vrtića organizira se, u pravilu za pet radnih dana tijekom trajanja pedagoške godine, osim u dane Državnih blagdana.

Članak 4.

(1) Sredstva za programe Dječjeg vrtića osiguravaju se:

- u proračunu Općine

- iz sredstava proračuna Županije

- sudjelovanjem roditelja u cijeni programa ranog i predškolskog odgoja.

Članak 5.

(1) Za obavljanje usluga programa iz članka 2. ove Odluke, ekonomska cijena programa izračunava se na osnovi ukupnih godišnjih rashoda i procijenjenog prosječnog broja korisnika usluga programa vrtića za kalendarsku godinu.

(2) Ukupni godišnji rashodi iz stavka 1. ovog članka obuhvaćaju troškove smještaja djece utvrđene Državnim pedagoškim standardom predškolskog odgoja i naobrazbe i to:

1. izdatke za zaposlenike:

- bruto plaće

- naknade i materijalna prava radnika

2. prehrane djece

3. uvjete boravka djece:

- materijalne izdatke

- energiju i komunalije

- tekuće održavanje objekata i opreme

4. nabavu namještaja i opreme

5. nabavu sitnog inventara.

Članak 6.

(1) Jedinstvena cijena za roditelja-korisnika usluga vrtića s prebivalištem na području Općine Dragalić iznosi 500,00 kuna mjesečno.

(2) Roditelji-korisnici usluga s više djece upisanih u vrtić ostvaruju pravo na umanjenje sudjelovanja u cijeni iz prethodnog stavka i to:

- za drugo dijete u vrtiću, ako su oba djeteta polaznici vrtića za 20%

- za treće dijete i svako slijedeće dijete koje polazi vrtić za 30%.

(3) Pravo na umanjenje sudjelovanja u cijeni iz stavka 1. ove Odluke imaju:

- samohrani roditelj ili član jednoroditeljske obitelji za 30%

- ako je dijete korisnik usluge invalid s utvrđenim stupnjem invaliditeta 3 i 4 za 30%

- ako je roditelj invalid s utvrđenim stupnjem invaliditeta 3 i 4 za 30%.

(4) Ukoliko roditelj - korisnik usluga ima uvjete za umanjenje cijene po više osnova iz stavka 2. i 3. ovoga članka umanjenje cijene se može ostvariti samo po jednom osnovu koji je za korisnika najpovoljniji.

(5) Pravo iz stavka 2. i 3. ovog članka ostvaruju roditelji-korisnici ako im ukupni prihod ostvaren u prethodnoj godini po članu kućanstva mjesečno ne prijelazi 70% proračunske osnovice. Proračunska osnovica utvrđuje se svake godine Zakonom o izvršavanju Državnog proračuna RH.

(6) Roditelj - korisnik usluga koji ima prebivalište na području druge jedinice lokalne samouprave, plaća puni iznos utvrđene ekonomske cijene, a koju određuje Dječji vrtić Nova Gradiška za svaku godinu te dostavlja osnivačima najkasnije do 01. listopada svake godine.

(7) Roditelj - korisnik usluga uplaćuje mjesečnu cijenu usluga na žiro-račun Dječjeg vrtića Nova Gradiška.

Članak 7.

(1) Roditelj - korisnik usluge vrtića podnosi zahtjev Jedinstvenom upravnom odjelu Općine Dragalić za umanjenje cijene vrtića s potrebnom dokumentacijom:

- presuda o razvodu braka ili drugog dokaza da roditelj ne živi u zajedničkom kućanstvu

- smrtni list preminulog roditelja ili potvrda o nestanku drugog roditelja

- rješenje nadležnog tijela o pravu na doplatak za djecu

- rješenje Centra za socijalnu skrb o privremenom uzdržavanju djeteta

- pravomoćno rješenje ovlaštene komisije za utvrđivanje stupnja invaliditeta.

(2) Zahtjev za umanjenje cijene vrtića može se podnijeti i tijekom pedagoške godine ukoliko se kod korisnika steknu neki od uvjeta iz članka 6. stavka 2. i 3.

Članak 8.

(1) Roditelj - korisnik usluga ima pravo na umanjenje plaćanja mjesečne cijene usluga vrtića u slijedećim slučajevima:

- ako dijete ne koristi usluge vrtića zbog bolesti (OBAVEZNO: potvrda liječnika koja se predaje odgojitelju kojom se dokazuje pravo na umanjenju cijenu plaćanja razmjerno broju dana koje je dijete boravilo u vrtiću)

- ako dijete ne koristi usluge vrtića tijekom srpnja i kolovoza, ne plaća se usluga vrtića za srpanj i kolovoz (pravovremenim popunjavanjem i potpisivanjem anketnog listića u lipnju o potrebi korištenja usluga vrtića tijekom strpnja i kolovoza).

(2) O izostanku djeteta iz vrtića roditelj-korisnik usluge dužan je obavijestiti vrtić u roku od dva dana od početka izostanka (bolesti ili drugih razloga).

(3) Za dijete koje ne pohađa vrtić, a nema opravdani razlog (liječnička potvrda) plaća se puna mjesečna cijena usluga vrtića.

Članak 9.

(1) Ako roditelj - korisnik usluge ispisuje dijete iz vrtića, dužan je o tome obavijestiti vrtić pisanim putem najkasnije 15 dana prije ispisa, te podmiriti sve obveze.

Članak 10.

(1) Dječji vrtić i roditelj - korisnik usluge vrtića sklapaju Ugovor o neposrednim pravima i obvezama.

Članak 11.

1. Ova Odluka stupa na snagu osmog dana od dana objave u „Službenom glasniku“.

REPUBLIKA HRVATSKA

BRODSKO-POSAVSKA ŽUPANIJA

OPĆINA DRAGALIĆ

OPĆINSKO VIJEĆE

KLASA: 601-01/21-01/06

URBROJ: 2178/27-21-2

Dragalić, 20.08.2021.

PREDSJEDNICA

OPĆINSKOG VIJEĆA

Vesna Peterlik, v.r.